Зыми емыщхь Сокъур Ольгэ
Къэбэрдей-Балъкъэр, Къэрэшей-Шэрджэс, Адыгэ, Ингуш, Осетие Ипщэ республикэхэм я цIыхубэ артисткэ Сокъур Ольгэ ди щIыналъэми нэгъуэщI щIыпIэхэми фIыуэ щалъэгъуа уэрэджыIакIуэщ. ЦIыхухэр зи гуащIэм дихьэха, зи уэрэдхэр псынщIэу япхъуатэ бзылъхугъэм теплъэ зэкIужи зэриIэм, езыми и лэжьыгъэкIэ зэрызиузэщIым щэнхабзэ утыкум итым дежкIэ мыхьэнэшхуэ иIэщ.
Сокъур Ольгэ Жэмтхьэлэ къуажэм щыщ Сокъур Хьэбалэрэ Зеикъуэ къыдэкIа Абазэ Мелыхъанрэ къащIэхъуа щIалэмрэ (Олег) хъыджэбзитIымрэ (Ольгэрэ Людэрэ) адыгэ хабзэм, хьэл-щэн дахэм, щэнхабзэм, гъуазджэм щIапIыкIащ.
Ольгэ и унагъуэм щымащIэтэкъым зыдэплъеин. Хьэбалэ гитарэ еуэу уэрэд жиIэн фIэфIт, Мелыхъани Нарткъалэ АТП-м и хорым уэрэд щыжиIэрт, Олеги Люди макъамэм дихьэххэрт. Аращ сабийуэ уэрэд жыIэныр Iэпэгъу зыщIа Ольгэ къыхиха IэщIагъэр и Iыхьлыхэм къыщIыдаIыгъари. КъыдамыIыгъынкIи Iэмал иIэтэкъым, сыту жыпIэмэ, школым щыщеджа зэманым и нэхъыбэр актовэ пэшым щигъэкIуат, хъыджэбзыр апхуэдизкIэ уэрэд жыIэным зыIэпишати.
Курыт еджапIэр къиуха нэужь, Ольгэ Налшык и музыкэ училищэм уэрэд жыIэнымкIэ и къудамэм щIэтIысхьащ. Япэу уэрэд жиIэн зэрыщIидзар урысыбзэми, училищэм и егъэджакIуэ Гергоковэ Тамарэ адыгэ-бзэкIи иригъэсащ. Иджы балъкъэрыбзэкIэ, къумыкъубзэкIэ, осетиныбзэкIэ, хьэрыпыбзэкIэ, тыркубзэкIэ, абазэбзэкIэ, нэгъуэщI бзэ куэдкIи уэрэд жеIэ.
Училищэр къиуха нэужь, Ольгэ ди республикэм и къэрал телерадиокомпанием щылэжьащ. Уэрэдымрэ къафэмкIэ Къэбэрдей-Балъкъэр къэрал ансамблым хэтуи и закъуэуи Ольгэ уэрэд жиIэу щытащ. Радиомрэ телевиденэмрэ я хорыр 1998 гъэм зэрызэхуащIыжрэ уэрэджыIакIуэ куэд Iуэхуншэу къэнащ, Музыкэ театрым кIуаи къахэкIащ. И закъуэу лэжьэн щыщIидзэм, Ольгэ Iэмал иIэ хъуащ езыр зыхуей уэрэдхэр игъэзэщIэну. Къыхэгъэщыпхъэщ Музыкэ театрым иджыри зэгурыIуэныгъэкIэ зэрыдэлажьэр, концерт, гуфIэгъуэ зэхыхьэхэм зэрырагъэблагъэр.
Абы Iэмал игъуэтащ щIыпIэ куэдым концерт щитыну. Ар зи фIыщIэу Ольгэ къилъытэр Дунейпсо Арткомитетым и унафэщIым и къуэдзэ, Дунейпсо Арткомитетым Кавказ Ищхъэрэм щиIэ къудамэм и унафэщI Бетыгъуэн Iэуесщ. Ольгэ ирагъэблэгъащ Сирием, Иорданием, Тыркум, Франджым, Германием, Италием, Алыджым, Иракым, Чехием, Словакием, США-м и Нью-Йорк, Патерсон къалэхэм, Израилым и Рихьэние адыгэ къуажэм, нэгъуэщI щIыналъэ куэдым. Ольгэ гуапэ дыдэ щыхъуащ а щIыналъэхэм куэду щыпсэу ди лъэпкъэгъухэр екIуу къызэрыIущIар, адыгэ уэрэдыжьхэм нобэр къыздэсым пщIэ ин зэрыхуащIыр, къызыхэкIар зэращымыгъупщэр, я щэнхабзэ хъугъуэфIыгъуэр, хабзэр, бзэр щIэблэм зэрырагъащIэр.
Ольгэ егъэзащIэ КIыщокъуэ Алим, Сэхъу Хьэсэн, Къанкъул ФIыцIэ, Къэбэрдокъуэ Борис, Къущхьэ Догъуан, Кулиев Къайсын, ТIэш Хьэмид, ЗэрамыщIэ Заретэ, Тубей Артур, Джэдгъэф Хъусен, Молэ Владимир, Блашэ Владимир, Щомахуэ Хьэсэнбий, Сэншокъуэ Iэсият, Усваев Амур, Зумакуловэ Танзиля, Асановэ Кулинэ, Лий Аслъэн, Зэгъэщтокъуэ Людэ, АфэщIагъуэ Зое, Даур Аслъэн, Вындыжь Марие, Бетыгъуэн Iэуес, Къэшэж Иннэ, Амирамов Ефрем, Росинская Ольгэ сымэ я псалъэхэмрэ макъамэхэмрэ зи лъабжьэ уэрэдхэр. КъищынэмыщIауэ, Ольгэ адыгэ уэрэдыжьхэми гулъытэ ин яхуещI, иужьрей зэманым макъами етх, абы щыщ и лэжьэгъу уэрэджыIакIуэхэм тыгъэ яхуещI.
ЦIыху 30 — 35-рэ зыхэт радиокомитетым и хорыр къыдежьууэ Ольгэ ядэлэжьащ Пщыгъуэш Юрэ, Мэремыкъуэ Хъусен, Джыназ Нурбий, Багъ Любэ, КIасэ Майе, Наймановэ Iэсият сымэ. Иджырей уэрэджыIакIуэ куэдми я гъусэу ар утыку къохьэ. Апхуэдэхэщ Нэхущ Чэрим, Зеущэ Iэуес, Хъыжьрокъуэ СулътIан, Манар Абделкерим, Аслъэн Iэсият, Газаев Алим, Уэзрокъуэ Чэрим, Мэрем Гёкхъан, нэгъуэщIхэри.
— Макъамэм зэрызихъуэжым хуэдэу, цIыхум и гупсысэкIэми зехъуэж. Зи псалъэхэр мыхьэнэншэ, пкъы зыщIэмыт уэрэдхэм дрихьэлIэми, щыIэщ ущедаIуэкIэ дамэ къыптезыгъакIэ, псэ зыхалъхьа уэрэдхэр, — пещэ Ольгэ. — Мурад сиIэщ цIыхубэм ягу дыхьа пасэрей адыгэ уэрэдыжьхэр оранжировкэ сщIыну, я лъабжьэр, я пкъыр къэзгъэнэжу езгъэфIэкIуэну. Абыхэм мыгувэу фезгъэдэIуэнущ. Ахэр альбому къыдэзгъэкIыжыну си хъуэпсапIэщ.
Сокъурым и лэжьыгъэм и гур нэхъ щыхигъахъуэр цIыхухэм я пащхьэ уэрэдыщIэ къыщрихьэращ. Ар сабий къалъхуагъащIэм хуэбгъадэ хъунущ.
Ольгэ и дуней тетыкIэри дахэщ. И лэжьэгъухэми къэзыцIыхухэми ар фIыуэ къалъагъу, гушыIэ дахэ зэрыхэлъым, зэрыцIыху гуапэм папщIэ.
— Насып жыхуаIэр щхьэж къызэрыгурыIуэщ. Къандур Мухьэдинрэ Бэлагъы Любэрэ зэдатха «Си яужь дыдэ лъагъуныгъэ» уэрэдым ущрохьэлIэ «Си гъащIэ, си псэ, си дуней, насыпкIэ сыкъыбогъэгугъэ» псалъэхэм. А псалъэхэр къыбжезыIэфын уиIэмэ, ар насыпу къызолъытэ. Апхуэдиз цIыхум сахэтми, гъащIэ гъусэ схуэхъун цIыху Тхьэшхуэм къысхуигъэфэщакъым. Апхуэдэу хъуми, насыпыр ущыскIэ езыр-езыру къоуэлIэнукъым, атIэ къару, Iуэху куэд епхьэлIэн хуейщ. Дэтхэнэ зыми абы гулъытэ хуищIмэ, насыпым хуэзышэ гъуэгури къыхуэнэхунущ. Уи нэхъыжьхэр, нэхъыщIэхэр узыншэмэ, къыбдалъхуахэр щыпсэу пщIантIэм угуфIэу, угушхуэу удыхьэмэ, фIыуэ плъагъухэм я макъ щабэр пэшым къыщIэIукIмэ — ари насыпщ, — жеIэ Ольгэ. — ЦIыхубзхэм я махуэшхуэмкIэ сохъуэхъу дэтхэнэ зы анэми, щхьэгъусэми, шыпхъуми. Фи гур зыщIэхъуэпсым фи Iэр лъэIэсу фыпсэуну си гуапэщ.
ТЕКIУЖЬ Заретэ.
